Ajnaꞌɨmɨ tɨꞌɨj ari ajna pɨtiꞌirɨjcaa ɨ seij jetze i iteeri, tɨꞌɨj ari huachúmuaꞌancaa, au mu eꞌereꞌetyaꞌacaa aɨme ɨ maj Jesús jamuan áꞌujhuaꞌanyaꞌa. Majta meyan raꞌityaana u chiꞌita aꞌu maj anuꞌujtyaꞌacaa maɨjna cɨmeꞌe mej huaꞌatzɨɨnyaꞌacaa aɨme ɨ mej maun tiꞌijtacaꞌa u teyujtaꞌa. Aj puꞌi Jesús ayan eꞌireꞌenye huaꞌa jemi. Au pu huaꞌa tzajtaꞌa aꞌuteechaxɨ. Aj puꞌi ayan tihuaꞌutaꞌixaa tɨcɨn: ―Cheꞌe hui amuaatyápuaꞌariteꞌen ɨ aꞌamua tzajtaꞌa.
Tɨꞌɨj ayan tihuaꞌutaꞌixaa, aj puꞌi ayan huaꞌutaseijrate ɨ rumuajcaꞌa, ajta ɨ ruꞌitzaꞌapua aꞌu mej tiraapueij aɨme ɨ maj ráꞌutatai ɨ curuu jetze. Majta maɨn ɨ maj jamuan áꞌujhuaꞌanyaꞌa, huapɨꞌɨ mu huataujtyamuaꞌave matɨꞌɨj raaseij ɨ tavastaraꞌa.
Aj puꞌi ayan tihuaꞌutaꞌixaa tɨcɨn: ―Cheꞌe hui amuaatyápuaꞌariteꞌen ɨ aꞌamua tzajtaꞌa. Aꞌini niyaꞌupua pu yan nyajaꞌutaityacaꞌa inyeetzi, ayaa nu cheꞌeta nyanaꞌa tyajamuaatáiti inyaa.
Cɨmeꞌen puꞌu ayan tyuꞌutaxajtacaꞌa, aj puꞌi ayan huaꞌutajɨꞌɨtze. Ayaa pu tihuaꞌutaꞌixaa tɨcɨn: ―Sataꞌaj hui raꞌancuraꞌan saɨjna ɨ xaijnyuꞌucaraꞌaraꞌan ɨ Dioj.
Tɨ puaꞌa hui aɨn xaijnyuꞌucaraꞌaraꞌan ayan caꞌanijraꞌa amuaataꞌan sej si seyan tiraatauuniꞌi aꞌatɨ tɨj naꞌa ɨ tɨ cɨn autyajturaa ɨ Dioj jemi, Dioj pu xaa ayan tiraatauuniꞌira, naꞌari cai, tɨ puaꞌa aɨn xaijnyuꞌucaraꞌaraꞌan cai caꞌanijraꞌa Amuaataꞌan sej si cai seyan tiraatauuniꞌi, capu xaa Dioj ayan tiraatauuniꞌira. ―Ayaa pu Jesús tihuaꞌutaꞌixaa.
Ajta aɨn Tomás ɨ mej meyan ratamuaꞌamua tɨcɨn ɨ tɨ huaꞌapuarí, aɨ pu huaꞌa jetze ajtyamaꞌacantacaꞌa ɨ mej tamuaamuataꞌa japuan huaꞌapua araꞌasicaa. Aɨ pu ajta cai aun huaꞌa jemi aꞌutyavaacaꞌa tɨꞌɨj Jesús ayan huaꞌa jemi huataseijre.
Matɨꞌɨj meyan tiraataꞌixaa maɨjna ɨ Tomás maj nuꞌu meyan raaseij ɨ tavastaraꞌa, aj puꞌi ayan tyuꞌutanyúu tɨcɨn: ―Canu yeehui aꞌanaj tyaꞌantzaahuateꞌesin tɨ puaꞌa nyacai raaseij ɨ muajcaꞌaraꞌaraꞌan jetze aꞌu maj yaꞌanajtze, tɨ puaꞌa nyajta cai anáxɨteta aꞌu tɨ claavu aꞌanáꞌupuꞌujmaꞌacaa, tɨ puaꞌa nyajta cai ajtyejmeini ɨ itzaꞌapuaraꞌaraꞌan jetze.
Tɨꞌɨj ari tyaumaꞌaca aꞌachu cumu sei iteeri, majtahuaꞌa mu maun eꞌereꞌetyaꞌacaa u chiꞌita. Ajta aɨn Tomás, au pu huaꞌa jamuan aꞌutyavaacaꞌa. Ajta eꞌityanamiꞌihuacaꞌa ɨ pueerta. Aj puꞌi Jesús aun eꞌireꞌenye. Ajta aꞌutyéechaxɨ huaꞌa tzajtaꞌa. Ayaa pu tihuaꞌutaꞌixaa tɨcɨn: ―Cheꞌe yeehui amuaatyápuaꞌariteꞌen ɨ aꞌamua tzajtaꞌa.
Aj puꞌi ayan tiraataꞌixaa aɨjna ɨ Tomás tɨcɨn: ―Casiꞌi, huaseij i nyamuajcaꞌa. Pataꞌaj peyan anáxɨteta. Pataꞌaj pajta meveꞌemeeini muaꞌamuajcaꞌa cɨmeꞌe pej pi ajtyejmeini iiyaj nyeitzaꞌapua jetze. Capej cheꞌe peyan saɨque tiꞌimuajca silu pataꞌaj tyaꞌatzaahuatyaꞌa.
Aj puꞌi Tomás ayan tyuꞌutanyúu tɨcɨn: ―Muaa paj paɨn pueen ɨ nyavastaraꞌa, pajta ɨ nyeDioj.
Aj puꞌi Jesús ayan tiraataꞌixaa tɨcɨn: ―Muaa papuꞌu peyan tyaꞌatzaahuateꞌe paɨjna cɨmeꞌe pej yeehui peyan nyeseij. Micheꞌe huaujtyamuaꞌaveꞌen ɨ maj cai naaseij, ɨ maj majta maucheꞌe meyan tyaꞌatzaahuateꞌe. ―Ayaa pu tiraataꞌixaa.
Eihua pu maa ayan huarɨj ɨ Jesús tɨ ayan huapɨꞌɨ ruxeꞌeveꞌe, mejseiiraca aɨme ɨ maj jamuan áꞌujhuaꞌanyaꞌa, ɨ tɨ cai aꞌayuꞌusiꞌi eijna jetze i yuꞌuxari.
Ma ajta eijna jetze i yuꞌuxari, ayaa pu een cɨn teꞌeyuꞌusiꞌi sej si seyan ráꞌantzaahuateꞌen tɨ Jesús aɨn pueen ɨ Cɨriistuꞌu tɨ Dioj raꞌantihuau, tɨ ajta aɨn pueen ɨ yaujraꞌan ɨ Dioj. Ayaa pu ajta een cɨn pɨ teꞌeyuꞌusiꞌi sej si seyan ruurican cɨn huatyaturan para rusen cɨmeꞌe saɨjna cɨmeꞌe sej seyan raꞌastijreꞌe.